Temperaturen nåede natten til lørdag visse steder i landet ned på minus 18 grader, og især i Jylland var det hundeholdt, fortæller vagtchef ved Meteorologisk Institut Henning Gisselø. - I Sønderjylland var temperaturen nede på minus 18,1 klokken 4. Det er det hidtil koldeste, vi har målt denne vinter. Også nær Aarhus samt i det midt- og vestjyske har der været minusgrader tæt på 18, fortæller han. I Nordjylland har det ikke været helt så slem. Her blev der som det koldeste sted målt 13 minus grader i Tylstrup. - Det var nok den koldeste nat i denne omgang, siger Henning Gisselø. I weekenden vil den isnende kulde slippe sit tag en smule, og kulden rykke mere mod øst. - Den kommende nat bliver det også koldt, men temperaturen vil næppe nå længere ned end minus 15 grader. Sjælland vil være lidt mere udsat end de øvrige dele af landet, siger han. Bornholm har de seneste dage været pakket ind i sne, og der er ingen grund til at pakke kælk eller ski væk foreløbigt. Der vil både lørdag og søndag drysse mere sne ned over klippeøen. - Der vil fortsat falde sne på især Bornholm. I Østjylland, den nordlige del af Fyn og i Nordjylland vil der også falde en smule sne. Hovedsageligt i løbet af formiddagen. Derefter går vinden mere i øst, og så får vi knap så meget sne. På Bornholm vil der dagen igennem være snebyger. Søndag tynder det lidt ud, og der kommer næppe så mange snebyger. Skal man ud i naturen i weekenden, anbefaler Henning Gisselø at gøre det lørdag, hvor der er gode chancer for solskin. - Lørdag bliver den pæneste solskinsdag. Søndag vil det blive mere overskyet, siger han. Vinden vil i weekenden aftage, og den bliver ikke særlig kraftig hverken lørdag eller søndag.
Natten til lørdag blev der sat kulderekord i Danmark med minus
18 grader i Sønderjylland. Rekorden i Nordjylland er Tylstrup. Her blev der i nat målt 13 minus grader.